eNCA-maskersage: MRK stel ondersoek in | Maroela Media
Die Menseregtekommissie (MRK) gaan 'n eNCA-joernalis se optrede ondersoek nadat 'n herrie losgebars het omdat net sekere persone glo versoek is om maskers te dra tydens TV-onderhoude.
Volgens die MRK is die ondersoek begin nadat talle klagtes in dié verband ontvang is. Lindsay Dentlinger word daarvan beskuldig dat sy tydens haar dekking van die begrotingsrede buite die parlement slegs vir swart parlementslede gevra het om maskers te dra toe onderhoude met hulle vir die nuuskanaal gevoer is.
Die kommissie het versoek om met eNCA en Dentlinger te vergader as deel van sy ondersoek na die voorval.
Bantu Holomisa, leier van die UDM, is een van diegene wat 'n klag by die MRK ingedien het. Volgens Holomisa is Nqabayomzi Kwankwa, die UDM se adjunkpresident, versoek om sy masker te dra kort nadat daar 'n onderhoud met 'n wit LP gedoen is sonder dat dié 'n masker gedra het.
"Dit is blatant rassisties dat 'n onderhoud met 'n wit persoon gedoen word sonder dat hulle 'n masker hoef te dra terwyl 'n swart persoon gedwing word om 'n masker te dra. Die boodskap aan die wêreld was: 'Wit Suid-Afrikaners is Covid-19-veilig en swart Suid-Afrikaner is nie'."
Holomisa het ook 'n klag by die Uitsaaiklagtekommissie ingedien.
Talle ANC-lede het Dinsdag na eNCA se onderskeie kantore opgeruk om teen beweerde rassisme by die maatskappy te betoog.
eNCA het vroeër in 'n verklaring gesê hy verstaan hoe sekere foto's en beeldmateriaal wat op sosiale media gedeel is dit kon laat lyk of Dentlinger inkonsekwente gedrag toegepas het rakende Covid-19-protokolle. Dit nadat die EFF aanvanklik 'n verklaring oor die voorval uitgereik het en eNCA daarvan beskuldig het dat hy die "propaganda-arm van witmonopoliekapitaal" is en versoek het dat die nuuskanaal geboikot word.
eNCA se bestuur het met Dentlinger vergader ná die voorval en tot die gevolgtrekking gekom dat haar optrede nie rasgemotiveerd of kwaadwillig was nie.
Dr. Corné Mulder, VF Plus-hoofsweep, meen die dubbele standaarde van die ANC en die EFF oor die voorval, is verstommend.
"Die VF Plus het in 'n brief aan die speaker van die parlement gewys op onlangse onderhoude met die joernalis wat duidelik wys dat sy alle persone met wie sy onderhoude gevoer het, op dieselfde wyse behandel."
Volgens Mulder was hy een van die LP's wat verlede Donderdag 'n onderhoud met die betrokke joernalis voor die parlementsgebou gevoer het.
"Ek wou my masker verwyder, maar me. Dentlinger het onmiddellik daarop aangedring dat ek dit terugplaas. Ek het die onderhoud gevoer met my masker op. So ook ander wit parlementslede soos Geordin Hill-Lewis en Natasha Mazzone van die DA.
Dit dui nie op rassistiese voorkeurbehandeling nie. Die gewraakte voorval moet gesien word in die lig van die geweldige druk waaronder veral TV-joernaliste tydens 'n direkte nuusuitsending werk. Die praktyk by sekere nuusstasies waar onderhoude op die parlementêre gronde gedoen word, soos byvoorbeeld SABC-nuus, is ook dat die persoon met wie die onderhoud gevoer word en die onderhoudvoerder nie maskers dra nie, maar sosiale afstand handhaaf en die mikrofoon reinig tussen onderhoude."
Die feit dat die ANC en die EFF 'n rassevoorvaal probeer skep, is volgens Mulder 'n tragiese ontkenning van die werklikheid en wys dat dié partye uit hul pad sal gaan om rasse-onmin te skep.
"Die rassistiese uitsprake en optrede van die EFF se leierskap en van sy lede is goed gedokumenteer en verskeie organisasies en politieke partye, onder meer die VF Plus, het al klagte hieroor by 'n organisasie soos die MRK ingedien."
eNCA In die nuus maskersage MRK
Dis weer eens twak, mense soek net rassisme vir verskonings.
Hoekom het almal skielik hulself aangestel oor ander…wie dink sy (en ander) is sy om vir mense te sê wat hul moet aantrek! Hoe moet jy kommunikeer as jou gesig toe is, skending van vryheid van uitdrukking en spraak. Kla haar maar aan en sort die snert uit.
Hier sal nooit vrede wees nie.As ek so na onlangse gebeure kyk die aanvalle die afgelope week , sou ek se dit is die eskalasie na anargie en oorlog.En die aanvalle op polissie lede.
Sy het die UDM adjunkpredident versoek. Dan sê hulle later sy het hulle gedwing. So wat is nou die regte storie.
Ag, get a life julle klomp. Dis to SO lekker om op die "rassisme-trein" te ry terwyl julle jul eie blatante rassisme ignoreer!!!!!